દરેક લાભમાં શુભ હોય જ એવું કહેવું મુશ્કેલ છે. એટલે વિવાદથી લાભ થતો હોય તો તમારા અનુભવમાં થતો હશે, પરંતુ એમાં શુભ હોય એ કહેવું મુશ્કેલ છે, અથવા વિવાદથી થયેલો લાભ દીર્ઘજીવી નથી હોતો. એ લાભ શું કામનો જે લાભને કારણે થયેલા વિવાદનો એક ખટકો તમારા દિલને હંમેશા રહ્યા કરે ! દિલને ચેન મળવું જોઈએ. મનને પ્રસન્નતા મળવી જોઈએ. આ કથા શા માટે છે ? આટલી બધી શકિત શા માટે કામે લગાડવામાં આવે છે ? આ બધુ શા માટે છે ? શુભ થાય, પ્રત્યેક જીવન પ્રસન્નતાથી ભરાઈ જાય એ માટે. અને ચાહે દેવ હોય, ચાહે અસુર હોય, ચાહે પૃથ્વીના મનુષ્યો હોય, રામકથા એટલે કે ભગવદ્કથાને કારણે જ એમનું શુભ થાય છે.